Valdecorvos, Pontevedra

**Valdecorvos** é un barrio da cidade de Pontevedra na súa zona leste. É un barrio recente que ten unha función residencial.

## Localización 
O barrio de Valdecorvos está situado ao leste da cidade de Pontevedra. Limita ao norte coa zona da Seca e de Santa Margarida, ao sur coa zona do final da rúa Loureiro Crespo e a avenida de Lugo, ao leste coa avenida de Lugo e a estrada N-541 e ao oeste co barrio do Castañal. 

## Historia 
O polígono residencial de Valdecorvos foi recollido no plan xeral de urbanismo da cidade de 1989 como área reservada para vivenda protexida. Os primeiros trámites para o seu desenvolvemento remóntanse a 1992 pero por distintas vicisitudes o expediente de urbanización non se retomou ata o ano 2001. Con todo, a urbanización dos terreos non se concretou ata o seu impulso definitivo en xaneiro de 2008, cando se aprobou a modificación puntual do plan de urbanismo que desbloqueou o proxecto.

O proxecto de urbanización foi finalmente presentado en setembro de 2008 pola entón Conselleira de Vivenda Teresa Táboas, prevendo a construción de máis de medio milleiro de vivendas no barrio, algunhas de protección oficial.

As obras de urbanización do barrio duraron 20 meses e finalizaron en abril de 2010. A primeira licenza de construción dos tres primeiros edificios outorgouse en xuño de 2010 e o 9 de xuño de 2010 abriuse ao tránsito peonil e circulatorio a rúa central Prado Novo.

En agosto de 2010 empezouse a construción dun paso inferior baixo a vía férrea para conectar o barrio polo oeste coa rúa José Malvar e o centro da cidade. En abril de 2011 comezaron as obras de urbanización da rúa da Sequiña desde o novo paso inferior ata a rúa Prado Novo. 

En abril de 2022 completouse unha mellora integral do parque de Valdecorvos. 

## Descrición 
O barrio articúlase ao redor dunha gran zona verde, o **parque de Valdecorvos**, polo sur do cal discorre o regato de Valdecorvos. É o maior parque do leste da cidade. Á parte do arboredo, inclúe sendas peonís e unha ponte de madeira para cruzar o regato de Valdecorvos, unha pasarela sobre pilotes para conectalo coa zona do Costado e escaleiras de madeira cara a rúa Prado Novo. Ten un miradoiro na parte norte con vistas á zona leste da cidade. Na zona atópase unha carballeira e o miradoiro está concibido como área de descanso con mobiliario urbano.

## Galería 

Ficheiro:Calle Prado Novo en Valdecorvos Pontevedra capital.jpg
Ficheiro:Barrio de Valdecorvos Pontevedra Capital.jpg
Ficheiro:Plaza das Regas Pontevedra Capital.jpg
Ficheiro:Calle Prado Novo Pontevedra Capital.jpg
Ficheiro:Pontevedra-Valdecorvos-Granxa do Costado, hórreo y arado (7272775966).jpg
Ficheiro:Calle Prado Novo Pontevedra capital - Valdecorvos.jpg
Ficheiro:Valdecorvos - Pontevedra capital.jpg
Ficheiro:Puente del ferrocarril en Valdecorvos Pontevedra capital.jpg
Ficheiro:Rúa Prado Novo - Pontevedra Capital - Valdecorvos.jpg
Ficheiro:Árbol en calle Prado Novo Pontevedra Capital.jpg
Ficheiro:Parque de Valdecorvos en Pontevedra capital.jpg
Ficheiro:Valdecorvos Pontevedra Capital desde mirador.jpg

## Notas 
## Véxase tamén 
### Outros artigos 
* Barrio da Parda

### Ligazóns externas 
* A compostaxe no barrio